गरीब की पीड़ा और मध्यम वर्ग के जीवन संघर्ष की कहानी
Dainik Bhaskar (दैनिक भास्कर) Latest Opinion इस संघर्ष से जो रोज़, हर रोज़ रूबरू होता है वही है असल संघर्षशील जीवन। इसी संघर्षशील जीवन पर याद आता है फ़ीनिक्स।
हिंदुस्तान का गरीब और मध्यम वर्ग संघर्ष के सिवाय कुछ नहीं जानता। संघर्ष करता है। दो वक्त की रोटी के लिए। बच्चों की पढ़ाई के लिए। फिर उनके लग्न या विवाह के लिए। जीवन गुज़र जाता है। इस संघर्ष में उम्र पता ही नहीं चलती। कब बीत गई। कब रीत गई। दरअसल, जब जीवन का हर मीठा कुआँ औंधा हो जाए, जब ज़िंदगी की कटोरी का सारा शहद रीत जाए, जब कोई भी रचनात्मक क्रिया से पहले आपकी क़लम- सुई की नोक टूट जाए, तब शुरू होता है असल संघर्ष।
इस संघर्ष से जो रोज़, हर रोज़ रूबरू होता है वही है असल संघर्षशील जीवन। इसी संघर्षशील जीवन पर याद आता है फ़ीनिक्स। अपनी ही राख में से फिर पैदा होने वाला फ़ीनिक्स। इतिहास बताता है फ़ीनिक्स (ककनूस) से अपने आप को पहचानने वाली नस्ल ने अपना नाम फीनिशियन रखा था। ककनूस बार-बार अपनी राख में से जन्म लेता है।
मनुष्यों की जिस नस्ल ने विनाश (दुखों का पहाड़) में से गुज़र सकने की अपनी शक्ति को पहचाना, अपना नाम जल मरने वाले और अपनी ही राख में से फिर पैदा होने वाले ककनूस से जोड़ लिया। यह फ़ीनिक्स सूरज की पूजा से संबंधित है। सूरज जो रोज डूबता है और रोज चढ़ता है, और ये फीनिशियंस, जिनका उद्गम स्थान आज तक इतिहास को ज्ञात नहीं, यद्यपि इनके संबंध समर और हिंदुस्तान से पाए जाते हैं। ये सदा सूरज की पूजा करते थे।
ओन सूरज का एक नाम था, इसीलिए फीनिशियंस ने जब यूरोप में नई धरती की खोज की, उसका नाम एल-ओन-डोन रखा, जो आज लंदन है।
इज़राइल के जब बारहों कबीले बिखर गए थे, प्रतीत होता है कि उनमें से भी कुछ लोग फीनिशियंस से जा मिले थे, क्योंकि शब्द इंग्लैंड की जड़ें हिब्रू भाषा में है। जोजफ कबीले का चिन्ह बैल होता था। बैल के लिए हिब्रू भाषा में एंगल शब्द है। नई खोजी हुई धरती को उन लोगों ने एंगल-लैंड नाम दिया, जो आज इंग्लैंड है। यहाँ इन ख़्यालों का इतिहास से केवल इतना संबंध है कि उस नस्ल फ़ीनिक्स से हर संघर्षरत व्यक्ति का संबंध जोड़ना बड़ा अपना सा और पहचाना हुआ लगता है। फीनिशियंस नस्ल को हम अपनी भाषा में ककनूसी नस्ल कह सकते हैं।
दरअसल ककनूस एक कल्पित पक्षी का नाम है जो बड़ा, लम्बी चोंच वाला होता है। इसकी चोंच में छोटे-छोटे छिद्र होते हैं। कहते हैं ककनूस पक्षी चील के समान लम्बा-चौड़ा होता है। इसके पंख चमकीले, किरमिची और सुनहरे होते हैं। इसके स्वर में संगीत होता है, और यह सदा एक ही, अकेला ही होता है। इसकी आयु कम से कम पाँच सौ बरस होती है।
कुछ इतिहासकार इसकी आयु एक हज़ार चार सौ बरस बताते हैं। आयु जब शेष होने लगती है, यह सुगंधित वृक्षों की टहनियाँ इकट्ठा करके एक घोंसला बनाता है, और उसमें बैठकर गाता है। तब इसकी चोंच के छिद्रों से चिनगारियां निकलती हैं। यही चिनगारियां वहाँ इकट्ठा लकड़ियों से मिलकर आग बन जाती हैं और यह घोंसले सहित उसमें जल जाता है। इसकी राख में से एक नया ककनूस जन्म लेता है। जो सारी सुगंधित राख को समेटकर सूरज के मंदिर की ओर जाता है, और वह राख सूरज के सामने चढ़ा देता है।
कुछ इतिहासकार इसकी मृत्यु का वर्णन इस प्रकार करते हैं कि जब इसे जीवन के अंतिम समय के आने का आभास हो जाता है, यह स्वयं उड़कर सूरज के मंदिर में पहुँच जाता है और पूजा की आग में बैठ जाता है। यह जब जलकर राख हो जाता है, तो इसकी राख में से नया ककनूस जन्म लेता है। मिस्र के पुरातन इतिहास में इस पक्षी का घर उधर बताया जाता है, जिधर सूरज उदय होता है। इसलिए इतिहासकार इस पक्षी का मूल स्थान अरब या हिंदुस्तान मानते हैं।
हिंदुस्तान का अधिक, क्योंकि सुगंधित वृक्षों की टहनियां हिंदुस्तान की भूमि के साथ जुड़ती हैं।
लैटिन के एक कवि ने ककनूस को रोमन राज्य से जोड़ा है। कुछ पादरियों ने इसे क्राइस्ट की मृत्यु और उसके पुनर्जीवित होने की कहानी से जोड़ा है और कुछ लोग इसे कुंवारी माँ की कोख से जन्मे क्राइस्ट के जन्म से जोड़ते हैं, पर हम इसे हर सच्चे संघर्षरत व्यक्ति के अस्तित्व से जोड़ सकते हैं। चाहे वह किसी देश का हो, चाहे वह किसी शताब्दी का हो। दुनिया के सब सच्चे लेखक ककनूसी नस्ल के प्रतीत होते हैं। रचनात्मक क्रिया की आग में जलते और फिर अपनी ही राख में से रचना के रूप में जन्म लेते हुए।
आज के नेताओं और उनकी पार्टियों को ग़रीबों, मजलूमों, किसानों और हर संघर्षरत व्यक्ति की यह सच्चाई नज़र ही नहीं आती। क्योंकि वे इस संघर्ष से एकदम नावाक़िफ़ हैं। जाने क्यों, यह संघर्ष इन नेताओं को तभी नज़र आता है जब चुनाव आते हैं। न इसके पहले। न इसके बाद। हो सकता है इसमें भी हमारी ही कोई कमी हो! क्योंकि हम अपने वोट की क़ीमत ही नहीं जानते। वर्षों से यह होता आया है- चुनाव के वक्त वे हमसे लुभावने वादे करते हैं।
हम उस झूठ को सच मान बैठते हैं। वे मुफ़्त की रेवड़ियों का ऐलान करते हैं, हम उन क्षणभर की सहूलियतों को अमरता का पट्टा मान बैठते हैं। यही हमारी कमज़ोरी है और उनकी ताक़त। जब तक हम अपनी कमजोरी को ताक़त में तब्दील नहीं करेंगे, नेता हमें लूटते रहेंगे और राजनीतिक पार्टियाँ हमारे भोलेपन का भावनात्मक मज़ाक़ बनाती रहेंगी। ख़ैर अब तक नहीं तो अब सही, हमें सच्चे और ईमानदार लोगों को ही अपना प्रतिनिधि चुनना चाहिए। ताकि अपने जीवन में ना सही, आने वाली पीढ़ी तक तो एक सच्ची, अनुशासित परम्परा पहुँच पाए!